Évek óta suttogják, hogy a Magyar Nemzeti Bank elnökének komoly gondjai vannak a 8-as számmal, néhány éve az Index szerkesztőségébe is megérkezett a pletyka, aztán mégse foglalkoztunk vele egészen eddig a hétig, amikor laptársunk, a 24.hu megírta, hogy a Magyar Nemzeti Bank újrafestett parkolójában a 8-as és a 13-as egyszerűen hiányzik, amit összefüggésbe hoztak Matolcsy György babonás félelmeivel.

Az MNB tagadta, hogy összefüggés lenne, szerintük a munkálatok még zajlanak. A Momentum két tagja szerdán elment, és a parkolóba felfestették a 8-as számot, emiatt még a rendőröknek is igazolniuk kellett magukat. Hajnal Miklós és Berg Dániel szerint, aki fél a számoktól, az ne legyen a magyar pénzügyi és bankrendszer vezetője.